তাক লাগানো আয়োজন। ঘোড়ার গাড়ি, ঝাড়বাতি, ফুলের মুকুট, টিভিতে লাইভ জামাই বরণ। আজ, বুধবার এসবই থাকছে ভবানীপুরে 
গণজামাইষষ্ঠী অনুষ্ঠানে।
মঙ্গলবার যদুবাবু বাজারের উল্টোদিকে নেতাজি ভবন মেট্রো স্টেশন সংলগ্ন অংশে গিয়ে দেখা গেল প্রস্তুতি তুঙ্গে। চলছে প্যান্ডেল বাঁধার কাজ। এলাকায় প্রচার সেরে দাঁড়িয়ে রয়েছে ট্যাবলো। তাতে লাগানো গণজামাইষষ্ঠীর ব্যানার। মাইকে বাজছে রবীন্দ্রসংগীতের সুর। ভবানীপুর ইউনাইটেড ইয়ুথ ফোরাম এবং দেশপ্রেমিক ক্লাব সংহতির যৌথ উদ্যোগে আয়োজিত হচ্ছে ওই গণজামাইষষ্ঠী। প্রধান আশীর্বাদক হিসাবে উপস্থিত থাকবেন প্রাক্তন মন্ত্রী মদন মিত্র। এদিন তিনি বলেন, ‘‘আয়োজন সম্পূর্ণ। উপহার চলে এসেছে। মেয়েরা সুন্দরভাবে সাজবে। মেয়েদের জন্য থাকবে ফুলের মুকুট। তবে জামাইয়ের জন্য টোপর থাকছে না। কারণ, ছেলেদের মাথায় একবারই টোপর ওঠে। জামাইষষ্ঠী হয় না বলে যাঁরা দুঃখ করেন এই অনুষ্ঠান তাঁদের জন্য।’’
অনুষ্ঠানে থাকছে চমক। ভবানীপুর ইউনাইটেড ইয়ুথ ফোরামের সাধারণ সম্পাদক ঝন্টু দে জানিয়েছেন, ঘোড়ার গাড়ি করে আনা হবে জামাইদের। মেয়েদের জন্য বিশেষভাবে তৈরি করা হচ্ছে ফুলের মুকুট। জামাইরা পরবেন একই ধরনের পাঞ্জাবি। পাশাপাশি থাকবে তিনটি চেয়ার। দু’দিকে মেয়ে-জামাই। মাঝখানে প্রধান আশীর্বাদক। 
উদ্যোক্তারা জানিয়েছেন, প্রায় চার হাজার বর্গ ফুটের প্যান্ডেল তৈরি হচ্ছে। প্যান্ডেল জুড়ে থাকবে ১০টি এলসিডি টিভি। পুরো অনুষ্ঠানটি দেখানো হবে তাতে। থাকবে একটি ঝাড়বাতিও। মেয়ে-জামাইদের দেওয়া হবে ওয়াশিং মেশিন, মিক্সি-সহ নানা ধরনের উপহার। থাকবে খাওয়া-দাওয়ার ব্যবস্থাও। মেয়ে-জামাইদের পাশাপাশি প্রায় তিন হাজার মানুষ পাত পেড়ে খাবেন চিকেন বিরিয়ানি, চিকেন চাঁপ। অনুষ্ঠানের অন্যতম উদ্যোক্তা ভিকি সাউ বলেন, ‘‘জোরকদমে প্রস্তুতি চলছে। এলাকাবাসীদের কাছ থেকে আমরা ভাল সাড়া পাচ্ছি।’’